## Pravilnik o tehničkim i mjeriteljskim zahtjevima za ovlašćivanje servisa za pripremu taksimetara za ovjeravanje

### NN 11/2006 (30.1.2006.), Pravilnik o tehničkim i mjeriteljskim zahtjevima za ovlašćivanje servisa za pripremu taksimetara za ovjeravanje

# DRŽAVNI ZAVOD ZA MJERITELJSTVO

**281**

Temeljem članka 8. stavak 5. Zakona o
mjeriteljstvu (»Narodne novine«, broj 163/03.), ravnatelj Državnog zavoda za
mjeriteljstvo donosi

## PRAVILNIK

### O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPREMU TAKSIMETARA ZA OVJERAVANJE

I. OPĆE ODREDBE

Članak 1.

Ovim se Pravilnikom propisuju tehnički i
mjeriteljski zahtjevi za ovlašćivanje servisa za pripremu taksimetara za
ovjeravanje.

Članak 2.

Ovlašteni servis (u daljnjem tekstu: servis)
ugrađuje, pregledava, servisira i ispituje taksimetre radi pripreme za
ovjeravanje, a Državni zavod za mjeriteljstvo (u daljnjem tekstu: Zavod)
ovjerava taksimetre ugrađene u taksivozila.

Članak 3.

Priprema taksimetra za ovjeravanje, u smislu
ovoga Pravilnika, podrazumijeva pregled i po potrebi popravak taksimetra
(servisiranje) i ugradnju taksimetra u taksivozilo,
pripremu taksimetra za ispitivanje, pripremu uređaja za ispitivanje taksimetra,
ispitivanje taksimetra, tj. provjeru mjeriteljskih
značajki taksimetra i vozila u koje je ugrađeno, te pisanje izvješća o
ispitivanju taksimetra.

II. TEHNIČKI I
MJERITELJSKI ZAHTJEVI KOJE MORA ISPUNITI SERVIS

Članak 4.

Servis mora biti osposobljen za obavljanje
poslova ugradnje, programiranja, servisiranja i ispitivanja taksimetara, te
mora ispuniti zahtjeve propisane zakonom i zahtjeve koji se odnose na:

1. opremu za ispitivanje taksimetra,

2. prostor za ispitivanje taksimetra,

3. radnike,

4. propisanu dokumentaciju.

Članak 5.

Potrebna oprema za ispitivanje taksimetra je:

1. ispitni uređaj za provjeru duljine prijeđenog
puta,

2. ispitni uređaj za provjeru prijenosnog omjera
vozila,

3. ispitni uređaj za provjeru vremena,

4. ispitni uređaj za ispitivanje i podešavanje
parametara programskih elemenata i programske podrške kojom se upravlja radom
taksimetra,

5. uređaj za ispitivanje i dopunjavanje tlaka
zraka u zračnicama,

6. pribor za plombiranje i žigosanje,

7. alat i druge ispitne uređaje prema uputama
proizvođača taksimetara

Ispitni uređaji za ispitivanje taksimetara
moraju biti ovjereni ili umjereni.

Dopuštene pogreške ispitnih uređaja iz točke 1.
i 2. stavka 1. ovog članka moraju biti najmanje tri puta manje od dopuštene
pogreške mjerenja prijeđenog puta taksimetra.

Dopuštena pogreška ispitnog uređaja iz točke 3.
stavka 1. ovog članka mora biti najmanje deset puta manja od dopuštene pogreške
mjerenja vremena u taksimetru.

Članak 6.

Servis treba biti opremljen osobnim računalom
(PC) s mogućnošću spajanja na internet i povezivanja s bazom podataka Zavoda.

Članak 7.

Servis treba imati prostor za ispitivanje taksimetra
koji ispunjava ove uvjete:

1. da je čist, suh i dovoljno prostran za
neometano ispitivanje taksimetra i ugradnju taksimetra u taksi vozilo,

2. da je dovoljno prostran za smještaj potrebne
opreme,

3. da je zaštićen od izravna sunčeva utjecaja,

4. u prostoru i njegovoj okolini ne smije biti
izvora vibracija što bi moglo utjecati na točnost mjerenja,

5. u prostoru mora biti kontrolni termometar za
mjerenje temperature zraka radnog okoliša mjernog područja od 0 °C do 35 °C,
kojemu najmanji podjeljak iznosi najviše 1 °C,

6. da ima dnevnu i električnu rasvjetu.

Članak 8.

Temperatura radnog okoliša za vrijeme
ispitivanja taksimetra treba biti u granicama od 0 °C do 35 °C.

Članak 9.

Izvori grijanja trebaju biti udaljeni najmanje
1,5 m od opreme, tj. od mjesta gdje se obavlja
ispitivanje taksimetra.

Članak 10.

Servis treba imati najmanje jednog radnika koji
obavlja poslove ugradnje ispitivanja i pripreme taksimetra za ovjeravanje.

Radnici iz stavka 1. ovoga članka trebaju imati
najmanje srednju stručnu spremu tehničkog smjera i 3 godine radnog iskustva na
poslovima ugradnje, ispitivanja, proizvodnje ili servisiranja taksimetra, ili
KV tehničku struku i najmanje 4 godine radnog iskustva na poslovima ugradnje,
ispitivanja, proizvodnje ili servisiranja taksimetra i trebaju poznavati
propise kojima su opisani postupci i metode ispitivanja taksimetra.

Članak 11.

Servis treba imati ovu dokumentaciju:

1. registracijski akt ili rješenje o obrtu i
obrtnicu,

2. radne knjižice zaposlenih osoba,

3. propise iz područja ispitivanja i ovjeravanja
taksimetra,

4. naputak proizvođača o upotrebi opreme za
ispitivanje,

5. naputak o održavanju i praćenju ispravnosti
opreme za ispitivanje,

6. obrasce zahtjeva za ovjeravanje taksimetra i
izvješća o ispitivanju taksimetra,

7. preslike rješenja o odobrenju tipa
taksimetara,

8. popis opreme za ispitivanje s tehničkim
podacima i datumima ovjeravanja i/ili umjeravanja i ovjernicama
i/ili potvrdama o umjeravanju za svako mjerilo i/ili etalon koje je sastavni
dio ove opreme.

Članak 12.

Servis tijekom svog rada ima sljedeće obveze:

1. pripremati za ovjeravanje taksimetre koja
imaju valjano rješenje o odobrenju tipa mjerila, u skladu s odobrenom postupku
ispitivanja taksimetra,

2. obavijestiti Zavod o svakoj promjeni koja bi
mogla utjecati na osposobljenost u ispunjavanju uvjeta propisanih ovim
pravilnikom,

3. upotrebljavati samo opremu za ispitivanje
taksimetra s valjanom ovjernicom ili potvrdom o
umjeravanju,

4. mjesečno obavijestiti Zavod o obavljenim
ispitivanjima taksimetara,

5. obavijestiti Zavod o ovjeravanjima odnosno
umjeravanjima svoje mjerne opreme najmanje jednom godišnje,

6. sudjelovati u usporedbenim ispitivanjima na
zahtjev Zavoda.

Članak 13.

Servis je dužan čuvati izvješća o ispitivanju na
elektroničkom mediju ili u tiskanom obliku najmanje godinu dana nakon isteka
valjanosti ovjere.

III. PRIJELAZNE I
ZAVRŠNE ODREDBE

Članak 14.

Servisu koji ispunjava uvjete propisane ovim
Pravilnikom izdaje se rješenje koje važi 3 (tri) godine od dana njegove
pravomoćnosti.

Članak 15.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/06-07/05

Urbroj: 558-06/21-06-1

Zagreb, 13. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Pravilnik, NN 11/2006-281